Preşedintele rus Vladimir Putin a semnat un decret prin care retrage Rusia din Curtea Penală Internaţională, care judecă acuzaţii grave precum genocide şi crime împotriva umanităţii, relatează The Associated Press, citată de News.ro.

Decretul lui Putin a fost publicat miercuri pe site-ul Kremlinului, la o zi după ce Comisia pentru Drepturile Omului din cadrul Adunării Generale a ONU a aprobat o rezoluţie prin care condamnă „ocuparea temporară a Crimeei” de Rusia.

ONU condamnă totodată Moscova pentru abuzuri asupra drepturilor omului precum discrimări ale unor locutori ai peninsulei ucrainene.

Rusia a anexat Crimeea în martie 2014, de la Ucraina, în urma unui referendum convocat în pripă, o decizie care a condus la impunerea unor dure sancţiuni economice Moscovei.

O insurgenţă prorusă a izbucnit în estul Ucrainei în luna următoare, susţinută de Rusia.

Putin a semnat în 2000 Tratatul de la Roma care înfiinţează Curtea de la Haga, însă Rusia nu a ratificat documentul.